# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Ynni Adnewyddadwy, Effeithiolrwydd Ynni ac Allyriadau Tanwydd Moduron (Diwygiadau Amrywiol) (Ymadael â’r UE) 2021** |
| **DYDDIAD**  | **26 Mawrth 2021** |
| **GAN**  | **Rebecca Evans AS, Y Gweinidog Cyllid a’r Trefnydd** |

**Rheoliadau Ynni Adnewyddadwy, Effeithiolrwydd Ynni ac Allyriadau Tanwydd Moduron (Diwygiadau Amrywiol) (Ymadael â’r UE) 2021**

Mae Rheoliadau 2021 yn diwygio'r ddeddfwriaeth ddomestig ganlynol sy'n deillio o'r UE:

* Gorchymyn Rhwymedigaethau Tanwydd Trafnidiaeth Adnewyddadwy 2007;
* Rheoliadau Hyrwyddo Defnyddio Ynni o Ffynonellau Adnewyddadwy 2011;
* Rheoliadau Adrodd ar Allyriadau Nwyon Tŷ Gwydr o Danwydd Moduron (Cerbydau Ffyrdd a Pheiriannau Symudol) 2012;
* Rheoliadau Effeithiolrwydd Ynni (Adnewyddu Adeiladau ac Adrodd) 2014; a
* Rheoliadau Effeithiolrwydd Ynni (Annog, Asesu a Gwybodaeth) 2014.

**Unrhyw effaith y gall yr offeryn statudol ei chael ar gymhwysedd deddfwriaethol Senedd Cymru a/neu gymhwysedd gweithredol Gweinidogion Cymru**

Nid yw Rheoliadau 2021 yn effeithio ar gymhwysedd deddfwriaethol Senedd Cymru nac ar gymhwysedd gweithredol Gweinidogion Cymru.

**Diben y diwygiadau**

O 1 Ionawr 2021, nid yw Cyfarwyddeb 2009/28/EC ynghylch hyrwyddo defnyddio ynni o ffynonellau adnewyddadwy, Cyfarwyddeb 2012/27/EU ynghylch defnyddio ynni’n effeithiol a Chyfarwyddeb 98/70/EC ynghylch ansawdd tanwydd petrol a diesel, bellach yn gymwys i’r DU.

Maer Rheoliadau 2021 yn diwygio deddfwriaeth ddomestig sy’n deillio o’r Cyfarwyddebau hyn ym maes ynni adnewyddadwy, effeithiolrwydd ynni ac allyriadau tanwydd moduron i unioni diffygion sy’n codi o ganlyniad i ymadawiad y Deyrnas Unedig (DU) â’r Undeb Ewropeaidd (UE) ac i gofnodi’r newid i’r DU i berthynas newydd â’r UE fel gwlad annibynnol sofran.

Mae Rheoliadau 2021 a’u Memorandwm Esboniadol, sy’n gosod manylion tarddiad, diben ac effaith y diwygiadau, ar gael yma:

<https://statutoryinstruments.parliament.uk/timeline/pvElks7W/ProposedNegative/>

**Pam y cafodd cydsyniad ei roi**

Mae cydsyniad wedi’i roi i Lywodraeth y DU wneud y cywiriadau hyn mewn cysylltiad â Chymru er sicrhau effeithlonrwydd a hwylustod. Mae’r diwygiadau wedi’u hystyried yn llawn ac nid ydynt yn newid polisi. Mae hyn yn unol â’r egwyddorion ar gyfer cywiro y cytunwyd arnynt gan Is-bwyllgor y Cabinet ar Gyfnod Pontio Ewrop ym mis Mai.